Polisieduiker veg om lewe ná aanval by dam | Maroela Media
Polisieduiker veg om lewe ná aanval by dam
AO Jannie van der Westhuizen (Foto: Boere Krisis Aksie BKA, Facebook)
AO Jannie van der Westhuizen veg tans om sy lewe in die hospitaal ná hy Maandag deur drie vermeende stropers by die Jozinidam in KwaZulu-Natal geskiet is.
Van der Westhuizen – 'n ervare duiker wat verbonde is aan die waterpolisie in Richardsbaai – het help soek na Maxwell Nyawo (36), die bemanningslid wat vermis geraak het toe 'n luukse huisboot, Shayamanzi I, Saterdag in die Jozinidam aan die brand geslaan het.
Van der Westhuizen en sy kollegas het Maandagoggend die dam gepatrolleer toe hulle drie vermeende stropers teëgekom het. Een van die mans het 'n skoot op die beamptes afgevuur en die koeël het Van der Westhuizen in die kakebeen getref.
Volgens 'n familielid van Van der Westhuizen, wat op voorwaarde van anonimiteit gesels het, het Van der Westhuizen se kollegas noodhulp op hom begin toepas.
"Die koeël het van agter sy kakebeen deur sy mond getrek. Jannie se neus is ook gebreek en hy het van sy tande verloor," sê die familielid.
"Bloed het by sy keel afgedruk wat sy asemhaling beïnvloed het, maar steeds het Jannie deurgedruk en vir 'n hele ent tot by die boot geloop."
"Hy is tans onder verdowing en aan 'n ventilator gekoppel. Sodra die swelling gesak het, gaan hy 'n operasie ondergaan om sy kakebeen te heg."
Lt.kol. Kobus Olivier, 'n kollega van Van der Westhuizen, het aan Maroela Media vertel Van der Westhuizen is al vir die afgelope 30 jaar 'n lid van die polisiediens.
"Hy is die watereenheid se mees ervare duiker met nagenoeg 20 jaar lange duikervaring. Hy is ook die dienende diepseevaartuigskipper en het oneindig baie kennis van die maritieme omgewing," het Olivier vertel.
"Ons almal by die werk ken Jannie as die sterkste en taaiste mens. Elke oggend as ons vroeg by die werk kom, is hy al aan die oefen."
Volgens Olivier het Van der Westhuizen 'n groot invloed in die gemeenskap en op sy kollegas.
"Jannie het reeds diep spore tussen sy kollegas en die gemeenskap getrap. Ek glo dat God hom nog gaan gebruik om verder die gemeenskap te dien."
Volgens kapt. Thembeka Mbele, polisiewoordvoerder, word die drie vermeende stropers nog gesoek.
Maroela Media het vroeër berig altesaam nege mense, onder wie passasiers en bemanningslede, was Saterdag genoop om oorboord te spring toe die huisboot, Shayamanzi I, in vlamme was.
Michael Mirschel (64), 'n toeris van Duitsland, en Michael Phiri (51), wat as kok op die boot gewerk het, het in die proses verdrink.
Die polisie soek sedert Saterdag na Nyawo, maar daar is nog geen teken van hom nie.
Sterkte, bid dat jy sal herstel .!!
Daar is geweld net oral waar mens gaan.
Ons mense beheer die land.
Hoe kan jy so iets aan iemand doen wat besig is om sy werk te doen en dink dit sal met jou goed gaan. Ek bid en vra die Here om jou te beskerm en jou gesond te maak. Baie sterkte.